Atle Grahl-Madsen

Atle Grahl-Madsen (født 31. august 1922 i Bergen, død 24. januar 1990 i Bergen) var en norsk jurist.
Grahl-Madsen tok juridisk embetseksamen ved Universitetet i Oslo i 1947. Etter å ha arbeidet som dommerfullmektig 1947-1950 og advokatfullmektig 1951-1952 drev han fra 1953 til 1957 privat advokatpraksis. I årene 1948-1949 hadde han også oppdrag som Resettlement officer for FN-organisasjonen Den internasjonale flyktningorganisasjon i den britiske okkupasjonssonen i Tyskland. 
I 1967 ble Grahl-Madsen dr.juris fra Universitetet i Oslo på avhandlingen The status of refugees in international law, et verk som har blitt stående som en klassiker innen feltet. Han studerte også internasjonal rett i Haag, der han i 1969 fikk diplom i folkerett fra Haag-akademiet for internasjonal rett.
Grahl-Madsen arbeidet fra 1967 til 1976 som høyskolelektor og førstelektor ved Norges Handelshøyskole. I årene 1976-1981 var han professor i folkerett ved Uppsala universitet. Fra 1980 og inntil sin død var han professor i rettsvitenskap (folkerett) ved Universitetet i Bergen. Grahl-Madsen arbeidet særlig med folkerettslige spørsmål og regnes som en pioner innen flyktningerett og internasjonal humanitær rett. I tillegg til spørsmål knyttet til flyktninger, internt fordrevne og politisk asyl, arbeidet han også med spørsmål knyttet til den rettslige status til nordiske autonome områder, som Åland, Færøyene og Grønland, samt med urfolks og minoriteters rettigheter.
I tillegg til doktorgradsavhandlingen er bøkene Territorial Asylum (Almqvist & Wiksell, 1980) og «Norsk fremmedrett i støpeskjeen» (Universitetsforlaget, 1985) andre sentrale arbeider. Etter Grahl-Madsens død, i 1996, kom et minneverk med tittelen The Living law of nations: Essays on refugees, minorities, indigenous peoples and the human rights of other vulnerable groups in memory of Atle Grahl-Madsen, redigert av Gudmundur Alfredsson og Peter Macalister-Smith. I 2001 ble det utgitt et samleverk av Grahl-Madsens skrifter, The land beyond: Collected essays on refugee law and policy, redigert av Peter Macalister-Smith og Gudmundur Alfredsson. I forordet til dette verket beskriver FNs høykommissær for flyktninger Sadako Ogata Grahl-Madsen og hans arbeid slik: Tidløsheten i professor Grahl-Madsens skrifter stammer fra hans samvittighetsfulle og omfattende forskning og hans klare tanke som analytiker. Han har med rette blitt kalt flyktningerettens far. Grahl-Madsen utarbeidet utkastet til internasjonal traktat om territoriell asyl, senere vedtatt av FNs generalforsamling i 1977. 
Engasjementet for flyktninger og migranter kom også i uttrykk ved hans engasjementer for internasjonale flyktningorganisasjon, inkludert FNs høykommissær for flyktninger (UNHCR) der han var  spesialrådgiver fra 1962-1963. Han var ekspertrådgiver for Europarådet. I 1974 var han norsk representant i FN-kommisjonen som undersøkte rapporter om massakre i Mosambik.
Grahl-Madsen interesserte seg også for vexillologi og var en av grunnleggerne av Nordisk Flaggselskap.


== Litteratur ==
«Atle Grahl-Madsen 1922-1990», International Journal of Refugee Law, bd. 2, 1990, s. 179
«Obituary», Nordic Journal of International Law, bd. 59, 1990, s. 87